เหมราชฯลุ้นขายที่เกิน2พันไร่
เล็งปรับเป้าทั้งปีนี้เป็นครั้งที่4 หวั่นยุโรปฉุดเศรษฐกิจไทย
1 มิ.ย. 2555

เล็งปรับเป้าทั้งปีนี้เป็นครั้งที่4 หวั่นยุโรปฉุดเศรษฐกิจไทย 
HEMRAJ เล็งเพิ่มเป้ายอดขายปีนี้เป็นครั้งที่ 4 มั่นใจขายเกิน 2,000 ไร่ หากวิกฤตยุโรปไม่กดการเติบโตเศรษฐกิจไทย
นายเผ่าพิทยา สมุทรกลิน ผู้อำนวยการนักลงทุนสัมพันธ์และวางแผน บริษัท เหมราชพัฒนาที่ดิน (HEMRAJ) เปิดเผยว่า บริษัทอาจจะมีการปรับเป้าหมายยอดขายที่ดินเพิ่มขึ้นอีก หลังจากปีนี้ปรับแล้วเป็นครั้งที่ 3 ที่ยอดขาย 2,000 ไร่ เทียบกับปีก่อนมียอดขายที่ดิน 1,670 ไร่ 
ทั้งนี้ บริษัทขอรอดูผลกระทบจากวิกฤตหนี้ยุโรปว่าจะขยายวงกว้างต่อการขยายตัวเศรษฐกิจไทยขนาดไหน ซึ่งยังคงสามารถเติบโตได้ต่อเนื่อง 
“เหตุที่เราต้องให้ความสำคัญกับปัญหาวิกฤตการเงินยุโรป เนื่องจากตอนเกิดวิกฤตการเงินที่สหรัฐเมื่อปี 2551 ได้ส่งผลกระทบต่อการขยายตัวเศรษฐกิจในหลายภูมิภาค ซึ่งรวมถึงประเทศไทยด้วย แต่การปรับยอดขายที่ดินขึ้นอีกครั้งต้องพิจารณาให้ดี เพราะเราปรับจาก 1,500 ไร่ เป็น 1,700 ไร่ และล่าสุดเดือน เม.ย. ปรับขึ้นเป็น 2,000 ไร่ และในไตรมาส 1 บริษัทมียอดขายที่ดินแล้ว 928 ไร่” นายเผ่าพิทยา กล่าว
สำหรับยอดขายที่จะปรับเพิ่มนั้น ต้องยอมรับว่าส่วนหนึ่งมาจากที่ย้ายมาจากนิคมอุตสาหกรรมที่ประสบปัญหาน้ำท่วมเมื่อปลายปี 2554 แต่ส่วนใหญ่เพิ่มจากแผนงานที่บริษัทได้เดินหน้าหาฐานลูกค้ารายใหม่เพิ่มขึ้น
ด้านผลประกอบการในปีนี้ คาดว่ารายได้จะเติบโต 50% จากปีก่อนที่ทำได้ 4,305 ล้านบาท และปัจจุบันบริษัทมียอดขายที่รอรับรู้รายได้ (แบ็กล็อก) ทั้งหมด 3,000 ล้านบาท ซึ่งคาดว่าจะรับรู้รายได้ภายในปีนี้ประมาณ 50-60% 
นายเผ่าพิทยา กล่าวว่า แนวโน้มผลประกอบการในไตรมาส 2 คาดว่าจะดีต่อเนื่องจากไตรมาสแรก แต่คงต้องรอให้จบไตรมาสก่อนถึงจะสามารถประเมินรายละเอียดได้
อย่างไรดี ตั้งแต่ต้นปีที่ผ่านมาบริษัทได้ปรับราคาที่ดินกับลูกค้าแล้ว 15% หลังจากไม่ได้ขึ้นราคาที่ดินมา 1 ปีครึ่ง ส่วนในอนาคตจะมีการปรับราคาที่ดินขึ้นอีกหรือไม่ คงต้องรอดูสถานการณ์หลายอย่าง 
“ผลประกอบการที่ดีขึ้นมาจากหลายปัจจัย ทั้งปริมาณการขายที่ดินเพิ่ม การปรับราคาที่ดินเพิ่ม การเพิ่มการบริการสาธารณูปโภค การขยายพื้นที่เช่าโรงงาน โดยสัดส่วนรายได้ของบริษัท รายได้หลักยังคงมาจากการขายที่ดินถึง 65% ค่าบริการสาธารณูปโภค 15% และค่าเช่าโรงงานและการพัฒนาอสังหาริมทรัพย์ 20%” นายเผ่าพิทยา กล่าว
นอกจากนี้ บริษัทคาดว่าจะสามารถสรุปโครงการลงทุนพัฒนาอสังหาริมทรัพย์ขนาดใหญ่บนที่ดิน 220 ไร่ บนเกาะล้าน จ.ชลบุรี ได้ในราว 2-3 เดือนข้างหน้า ซึ่งถือเป็นโครงการพัฒนาอสังหาริมทรัพย์ที่ต่อเนื่อง หลังจากประสบความสำเร็จจากโครงการคอนโดมิเนียม เดอะ พาร์ค มาแล้ว ซึ่งเบื้องต้นคาดว่าจะพัฒนาเป็นโรงแรม รีสอร์ต ร้านค้า และเมืองครบวงจร ซึ่งต้องใช้เวลาพัฒนาไม่ต่ำกว่า 5-10 ปี 
“โครงการนี้บริษัทจำเป็นต้องมีพันธมิตรที่มีความรู้ความสามารถ เพราะเป็นโครงการขนาดใหญ่ โดยที่สนใจพัฒนาพื้นที่เกาะล้าน เนื่องจากอยู่ใกล้พื้นที่พัทยา ซึ่งเป็นเมืองที่มีนักท่องเที่ยวต่างชาติเข้ามาท่องเที่ยวถึง 8 ล้านคนต่อปี” นายเผ่าพิทยา กล่าว
ด้านผลการดำเนินงานงวดไตรมาสแรกปีนี้ มีกำไรสุทธิ 860.89 ล้านบาท พลิกจากช่วงเดียวกันปีก่อนที่ขาดทุนสุทธิ 33 ล้านบาท ส่วนราคาหุ้น HEMRAJ วันที่ 31 พ.ค. 2555 ปิดที่ระดับ 2.78 บาท ติดลบ 0.08 บาท หรือลดลง 2.8%